钦定古今图书集成/理学汇编/学行典/第178卷 > 吕氏春秋 > 《孝行》
## 钦定古今图书集成/理学汇编/学行典/第178卷 > 吕氏春秋 > 《孝行》

“凡为天下，治国家，必务本而后末。所谓本者，非耕耘
种殖之谓，务其人也。务其人，非贫而富之，寡而众之，
务其本也。”务本莫贵于孝。人主孝，则名章荣，下服，听
天下誉；人臣孝则事君忠，处官廉，临难死，士民孝，则
耕耘疾，守战固不罢北。夫孝，三皇五帝之本务，而万
事之纪也。夫执一术而百善至，百邪去，天下从者，其
惟孝也。故论人必先以所亲，而后及所疏，必先以所
重，而后及所轻。今有人于此，行于亲重，而不简慢于
轻疏，则是笃谨孝道，先王之所以治天下也。故爱其
亲，不敢恶人，敬其亲不敢慢人，爱敬尽于事亲，光耀
加于百姓，究于四海，此天子之孝也。《曾子》曰：“身者，父
母之遗体也。行父母之遗体，敢不敬乎？居处不庄，非
孝也；事君不忠，非孝也；莅官不敬，非孝也；朋友不笃，
非孝也；战阵无勇，非孝也。五行不遂，灾及乎亲。敢不
敬乎？”《商书》曰：“刑三百，罪莫重于不孝。”曾子曰：“先王之
所以治天下者五：贵德，贵贵，贵老，敬长，慈幼。此五者，
先王之所以定天下也。所谓贵德，为其近于圣也；所
谓贵贵，为其近于君”也；所谓贵老，为其近于亲也；所
谓敬长，为其近于兄也；所谓慈幼，为其近于弟也。《曾
子》曰：“父母生之，子弗敢杀；父母置之，子弗敢废；父母
全之，子弗敢阙。”故舟而不游，道而不径，能全支体，以
守宗庙，可为孝矣。养有五道：修宫室，安床第，节饮食，
养体之道也；树五色，施五采，列文章，养目之道也。正
六律，龢五声，杂八音，养耳之道也。熟五谷，烹六畜，龢
煎调，养口之道也。“龢颜色，说言语，敬进退”，养志之道
也。此五者，代进而厚用之，可谓善养矣。